Corrie Pretorius kry borgtogCorrie Pretorius onlangs in die hof. (Foto: NVG) Die hooggeregshof in Polokwane het eindelik borgtog aan Corrie Pretorius van Groblersdal in Limpopo toegestaan. Pretorius is sedert Junie in aanhouding nadat hy en ’n tienerseun (16) in ’n stryery by ’n kitskosrestaurant op die dorp betrokke geraak het. Pretorius word daarvan beskuldig dat hy die seun aangerand en ’n vuurwapen op hom gerig het. Pretorius (49) is aanvanklik borgtog in die plaaslike landdroshof geweier omdat sy lewe glo in gedrang sou wees, sou hy op borgtog vrygelaat word. Waarnemende regter Justice Mashaba het egter Woensdag dié uitspraak van landdros Nancy Mathavha ter syde gestel en beslis dat borgtog van R20 000 aan Pretorius toegestaan word. Borgtog is toegestaan op voorwaarde dat Pretorius sy paspoort by die betrokke ondersoekbeampte, sers. Japie Sikhosana, indien en elke tweede week by die polisiestasie in Marble Hall verskyn. Pretorius sal na verwagting Vrydag weer in die landdroshof verskyn. Lees al Maroela Media se vorige berigte oor die saak hier.